Ehdotus: NEUVOSTON ASETUS tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä annetun asetuksen (ETY) N:o 3508/92 muuttamisesta

(komission esittämä)

PERUSTELUT

Yhteisen maatalouspolitiikan muuttamista koskevat päätökset, erityisesti tiloille maksettavia suoria tukia koskevat päätökset, edellyttävät että yhdennettyä hallinto- ja valvontajärjestelmää mukautetaan. Tämän vuoksi yhdennetyn hallinto- ja valvontajärjestelmän soveltamisalaa on mukautettava uusiin yhteisön järjestelmiin.

Yhdennetty hallinto- ja valvontajärjestelmä on käyttöönotostaan eli vuodesta 1992 alkaen parantanut huomattavasti yhteisön tukea koskevien sääntöjen täytäntöönpanoa. Sen soveltamisalaan kuuluvat tukijärjestelmät ovat tulleet tehokkaammiksi ja avoimemmiksi. Myös sääntöjenvastaisuuksien ehkäisemisessä yhdennetty hallinto- ja valvontajärjestelmä on kehittynyt merkittävästi ja lisäksi vähentänyt huomattavasti maatalousmenoista EMOTR:n tukiosastolle aiheutuvia riskejä. Tämä oli yksi yhdennetyn hallinto- ja valvontajärjestelmän täytäntöönpanon tavoitteista. Komission on siis aiheellista laajentaa yhdennetyn hallinto- ja valvontajärjestelmän soveltamisalaa muihin yhteisön järjestelmiin yksinkertaistetulla menettelyllä.

Lisäksi jäsenvaltioiden olisi varmistettava, että muiden pinta-alakohtaisten tukijärjestelmien soveltamisjärjestelmät ovat yhteensopivia yhdennetyn hallinto- ja valvontajärjestelmän olennaisten osien kanssa. Täten voidaan parantaa yhteisön tuen tehokkuutta ja avoimuutta sekä vähentää hallintomenoja ja pienentää EMOTR:n riskejä. Jos kyse on muista kuin pinta-alakohtaisista tuista, jäsenvaltiot voivat sisällyttää hallintoonsa ja valvontamenettelyynsä yhden tai useamman yhdennetyn järjestelmän hallinnollisen, teknisen tai tietojenkäsittelyyn liittyvän osa-alueen.

Asetuksessa säädetään myös viljelylohkojen tunnistamisjärjestelmää ja hakemusten jättämistä koskevista uusista teknisistä yksityiskohtaisista säännöistä. Pyrkimyksenä on hallinnon ja seuraamusten yhdenmukainen soveltaminen yhdennetyn hallinto- ja valvontajärjestelmän kattamien yhteisön tukijärjestelmien yhteydessä. Näin vältetään kilpailun ristiriidat ja vääristymät jäsenvaltioiden välillä.

Viljelylohkojen tunnistamisjärjestelmää parannetaan maantieteellisen tietojärjestelmän ja digitaalisten ortokuvien avulla. Tällöin hallinnollinen valvonta nopeutuu ja lukuisat merkittävät virheet vähenevät tai jopa poistuvat kokonaan. Myös hallintomenot pienenevät.

Viljelylohkojen tunnistamisjärjestelmän parantamisesta maantieteellisen tietojärjestelmän ja digitaalisten ortokuvien avulla aiheutuu jäsenvaltioille kustannuksia. On kuitenkin otettava huomioon se seikka, että jotkut jäsenvaltiot soveltavat jo nyt näitä uusia tekniikoita. Niiden jäsenvaltioiden osalta, jotka eivät vielä sovella uusia tekniikoita, osa kustannuksista voidaan yhteisrahoittaa asetuksen (EY) N:o 723/97 mukaisesti budjettimahdollisuuksien rajoissa

Yhdennetty järjestelmä on otettu täysipainoisesti käyttöön, mutta komissiolle olisi edelleen ilmoitettava säännöllisesti yhdennetyn järjestelmän täytäntöönpanosta ja tehokkuudesta jäsenvaltioissa.

1999/0207 (CNS)

Ehdotus:

NEUVOSTON ASETUS

tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä annetun asetuksen (ETY) N:o 3508/92 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo seuraavaa:

Yhteisen maatalouspolitiikan uudistamista koskevat päätökset edellyttävät yhdennetyn hallinto- ja valvontajärjestelmän mukauttamista.

Yhdennetyn hallinto- ja valvontajärjestelmän soveltaminen sen soveltamisalaan kuuluvilla pinta-aloilla on vähentänyt huomattavasti EMOTR:n tukiosastolle maatalousmenoista aiheutuvia riskejä. Olisi säädettävä, että jäsenvaltioiden on varmistettava, että niiden pinta-alakohtaisten tukijärjestelmien muut soveltamisjärjestelmät ovat yhteensopivia yhdennetyn hallinto- ja valvontajärjestelmän olennaisten osien kanssa. Komission olisi voitava laajentaa yhdennetyn järjestelmän soveltamisalaa muihin yhteisön järjestelmiin.

Viljelylohkojen sellaisen tunnistamisjärjestelmän käyttöönottoa, joka tapahtuu tietokoneistetun maantieteellisen tietojärjestelmätekniikan avulla, on ennakoitava ottaen huomioon ilmoitettujen pinta-alojen hallinnollisten tarkastusten yhteydessä esiintyneet ongelmat ja erityisesti kustannukset ja viivästykset, jotka aiheutuvat ilmoitusten tekoon liittyvistä vaikeuksista johtuvien epäselvyyksien ratkaisemisesta, eräiden jäsenvaltioiden kokemukset viljelylohkojen erityisen tunnistamisjärjestelmän perustamisesta sekä digitaalisten ortokuvien ja maantieteellisten tietojärjestelmien alalla tapahtunut kehitys.

Koska neuvoston asetuksen (ETY) N:o 3508/92 [1] täytäntöönpanotoimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [2] 2 artiklassa tarkoitettuja hallintotoimenpiteitä, ne olisi vahvistettava kyseisen päätöksen 4 artiklassa säädettyä hallintomenettelyä noudattaen. Asetusta (ETY) N:o 3508/92 olisi siis muutettava vastaavasti.

[1] EYVL L 355, 5.12.1992, s. 1.

[2] EYVL L 184, 17.7.1999, s. 23.

Nyt kun yhdennetty järjestelmä on otettu suurelta osin täysipainoisesti käyttöön, komissiolle olisi edelleen tiedotettava säännöllisesti yhdennetyn järjestelmän täytäntöönpanosta ja tehokkuudesta jäsenvaltioissa,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 3508/92 seuraavasti:

1. Muutetaan 1 artikla seuraavasti:

a) Korvataan 1 ja 2 kohta seuraavasti:

"1. Kunkin jäsenvaltion on perustettava yhdennetty hallinto- ja valvontajärjestelmä, jäljempänä 'yhdennetty järjestelmä', jota sovelletaan:

a) kasvituotannon alalla:

i) neuvoston asetuksessa (EY) N:o 1251/1999 [3] perustettuun tiettyjen peltokasvien tuottajia koskevaan tukijärjestelmään,

[3] EYVL L 160, 26.6.1999, s. 1.

ii) neuvoston asetuksessa (EY) N:o 3072/95 [4] 6 artiklassa perustettuun riisintuottajia koskevaan tukijärjestelmään,

[4] EYVL L 329, 30.12.1995, s. 18.

iii) neuvoston asetuksessa (EY) N:o 1577/96 [5] käyttöön otettuun palkoviljoja koskevaan erityistoimenpiteeseen;

[5] EYVL L 206, 16.8.1996, s. 4.

b) kotieläintuotannon alalla:

i) neuvoston asetuksen (EY) N:o 1254/1999 [6] 1 luvun 1 osastossa perustettuun naudanlihan tuottajia koskevaan palkkio- ja maksujärjestelmään,

[6] EYVL L 160, 26.6.1999, s. 21.

ii) neuvoston asetuksessa (EY) N:o 2467/98 [7] käyttöön otettuun lampaan- ja vuohenlihan tuottajia koskevaan palkkiojärjestelmään,

[7] EYVL L 312, 20.11.1998, s. 1.

iii) neuvoston asetuksen (EY) N:o 1255/1999 [8] 19 artiklan mukaisiin suoriin maksuihin,

[8] EYVL L 160, 26.6.1999, s. 48.

jäljempänä 'yhteisön järjestelmät'.

2. "Komissio voi 12 a artiklan 2 kohdassa säädettyä menettelyä noudattaen laajentaa yhdennetyn järjestelmän soveltamisalaa muihin yhteisön tukijärjestelmiin ja sen mukaisesti mukauttaa kyseessä olevaan lainsäädäntöön liittyviä säännöksiä."

b) Poistetaan 3 kohta.

c) Artiklan 4 kohdasta tulee 3 kohta.

2. Korvataan 2 artiklan b ja c alakohta seuraavasti:

"b) viljelylohkojen tunnistamisjärjestelmä,

c) eläinten tunnistamista ja rekisteröintiä koskeva järjestelmä".

3. Korvataan 4 artikla seuraavasti:

"4 artikla

Viljelylohkojen tunnistamisjärjestelmä perustuu maarekisterikarttoihin ja -asiakirjoihin tai muuhun kartta-aineistoon. On käytettävä tietokoneistettua maantieteellistä tietojärjestelmätekniikkaa, johon kuuluvat ilmaortokuvat tai satelliittiortokuvat. On sovellettava tasalaatuista standardia, joka takaa vähintään mittakaavaltaan 1:10 000 olevia karttoja vastaavan tarkkuuden."

4. Muutetaan 6 artikla seuraavasti:

a) Korvataan 2 kohta seuraavasti:

"2. Pinta-alatukihakemus on jätettävä jäsenvaltion vahvistamana määräpäivänä, joka ei saa olla myöhäisempi kuin neuvoston asetuksessa (EY) N:o 1251/1999 hakemusten jättämiselle asetetut määräajat.

Määräpäivä on joka tapauksessa vahvistettava ottaen huomioon erityisesti tukien moitteetonta hallintoa ja rahoitusta sekä 8 artiklassa säädettyjen tarkastusten toteuttamista varten vaadittavien kaikkien tietojen käyttöön saamiseksi tarvittava aika.

Poiketen siitä, mitä määräaikoihin, päivämääriin ja määräpäiviin sovellettavista säännöistä 3 päivänä kesäkuuta 1971 annetun neuvoston asetuksen (ETY, Euratom) N:o 1182/71 [9] 5 artiklan 1 kohdassa säädetään, jos hakemuksen määräpäivä on yleinen vapaapäivä, lauantai tai sunnuntai, määräpäivän katsotaan olevan seuraava työpäivä."

[9] EYVL L 124, 8.6.1971, s. 1.

b. Korvataan 3 kohta seuraavasti:

"3. Jäsenvaltio voi päättää, että pinta-alatukihakemukseen on sisällyttävä ainoastaan muutokset suhteessa edellisenä vuonna jätettyyn pinta-alatukihakemukseen. Jäsenvaltion on edellisenä vuonna määriteltyjen pinta-alojen perusteella pyrittävä yksinkertaistamaan hakumenettelyä jakamalla esitäytettyjä lomakkeita ja graafisia asiakirjoja, joihin pinta-alat on merkitty."

c. Korvataan 4 kohta seuraavasti:

"4. Pinta-alatukihakemuksiin voidaan tehdä tiettyjä muutoksia, jos ne toimitetaan toimivaltaisille viranomaisille neuvoston asetuksessa (EY) N:o 1251/1999 säädettyihin kylvöajankohtiin mennessä."

d. Korvataan 6 kohta seuraavasti:

"6. Tuottajan on ilmoitettava kuhunkin ilmoitukseen sisältyvän viljelylohkon pinta-ala ja sijainti, joiden perusteella lohko on mahdollista tunnistaa viljelylohkojen tunnistamisjärjestelmässä."

5. Lisätään 9 a artikla seuraavasti:

"9 a artikla

1. Muiden kuin 1 artiklassa lueteltujen yhteisön tukijärjestelmien soveltamiseksi jäsenvaltioiden on varmistettava, että niihin sovellettavat hallinto- ja valvontajärjestelmät ovat yhteensopivia yhdennetyn hallinto- ja valvontajärjestelmän kanssa seuraavilta osin:

i) atk-pohjainen tietokanta,

ii) viljelylohkojen ja eläinten tunnistamisjärjestelmä,

iii) hallinnolliset tarkastukset,

Jos kyse on muista kuin pinta-alakohtaisista tuista, jäsenvaltiot voivat sisällyttää hallintoonsa ja valvontamenettelyynsä yhden tai useamman yhdennetyn järjestelmän hallinnollisen, teknisen tai tietojenkäsittelyyn liittyvän osa-alueen.

Tällä asetuksella ei ole vaikutusta ensimmäisessä ja toisessa alakohdassa tarkoitettujen järjestelmien mukaisiin ja erityisesti tuen myöntämisedellytyksiä koskeviin erityissäännöksiin.

2. Jäsenvaltiot voivat ulottaa 1 kohdan toisessa alakohdassa säädetyn mahdollisuuden koskemaan kansallisia järjestelmiä.

Ne voivat käyttää yhdennetyn järjestelmän tietoja tilastollisiin tarkoituksiin.

3. Jäsenvaltioiden on ilmoitettava komissiolle, käyttävätkö ne 1 ja 2 kohdassa tarkoitettuja mahdollisuuksia.

Komissio varmistaa, että tämän mahdollisuuden käyttö ei rajoita alakohtaisten asetusten tai tämän asetuksen säännösten noudattamista."

6. Kumotaan 10 artikla.

7. Korvataan 11 artiklan 1 kohta seuraavasti:

"1. Komissiolle on tiedotettava säännöllisesti yhdennetyn järjestelmän soveltamisesta.

Se järjestää tätä asiaa koskevan mielipiteiden vaihdon jäsenvaltioiden kanssa."

8. Muutetaan 12 artikla seuraavasti:

a) Korvataan ensimmäinen virke seuraavasti:

"Komissio antaa yksityiskohtaiset säännöt tämän asetuksen soveltamisesta 12 a artiklan 2 kohdassa säädettyä menettelyä noudattaen."

b) Korvataan a alakohta seuraavasti:

"a) viljelylohkojen tunnistamisjärjestelmän perusosia,"

9. Lisätään 12 artiklan jälkeen 12 a artikla seuraavasti:

"12 a artikla

1. Komissiota avustaa tämän asetuksen täytäntöönpanossa asetuksen (EY) N:o 1258/1999 11 artiklassa perustettu rahastokomitea, jäljempänä 'komitea'.

2. Kun viitataan tähän kohtaan, sovelletaan päätöksen 1999/468/EY 4 artiklassa säädettyä hallintomenettelyä artiklan 7(3) mukaisesti.

3. Päätöksen 1999/468/EY 4 artiklan 3 kohdassa tarkoitettu määräaika on yksi kuukausi.

4. Komitea voi tutkia kaikkia kysymyksiä, jotka komitean puheenjohtaja saattaa sen käsiteltäväksi omasta aloitteestaan tai jäsenvaltion edustajan pyynnöstä."

10. Lisätään 13 artiklan 1 kohtaan c ja d alakohta seuraavasti:

"c) viljelylohkon tunnistamisjärjestelmän maantieteellisen osan osalta 1 päivästä tammikuuta 2003,

d) siitä, onko hallinto- ja kontrollijärjestelmä yhteensopiva yhdennetyn järjestelmän kanssa artiklan 9 a mukaisesti, 1 päivästä tammikuuta 2001."

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 2000 alkavien markkinointivuosien tai palkkiokausien osalta jätettyihin hakemuksiin.

Komissio antaa tarvittaessa säännöksiä asetuksen (ETY) N:o 3508/92 12 a artiklan 2 kohdassa säädettyä menettelyä noudattaen kyseisen asetuksen säännöksistä tämän asetuksen säännöksiin siirtymisen helpottamiseksi.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

RAHOITUSSELVITYS

1. Toimenpiteen nimi

Tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä annetun asetuksen (ETY) N:o 3508/92 muuttamisesta annettu neuvoston asetus

2. Budjettikohta/-kohdat

---

3. Oikeusperusta

Perustamissopimuksen 37 artikla

4. Toimenpiteen kuvaus

4.1 Yleistavoite

Toimen tarkoituksena on tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä annetun asetuksen (ETY) N:o 3508/92 muuttaminen yhdennetyn hallinto- ja valvontajärjestelmän mukauttamiseksi yhteisen maatalouspolitiikan uudistusta koskeviin päätöksiin.

7. Rahoitusvaikutukset

7.1 Toimenpiteen kokonaiskustannusten laskutapa (yksittäisten ja yhteenlaskettujen kustannusten välinen suhde)

Komissio ei aio yhteisrahoittaa jäsenvaltioille tämän asetuksen mukaisesti aiheutuvia, maantieteellisen tietojärjestelmän ja digitaalisten ortokuvien tekniikan kustannuksia, jotka arvioidaan noin 118,8 miljoonaksi EUR. Tämä on tuen hakijaa kohden 36 EUR tai 1,25 EUR hehtaaria kohden. On kuitenkin otettava huomioon se seikka, että jotkut jäsenvaltiot soveltavat jo nyt näitä uusia tekniikoita. Niiden jäsenvaltioiden osalta, jotka eivät vielä sovella uusia tekniikoita, osa kustannuksista voidaan yhteisrahoittaa asetuksen (EY) N:o 723/97 mukaisesti budjetti mahdollisuuksien rajoissa.

8. Petostenvastaiset toimenpiteet

Ehdotuksissa on otettu huomioon petosten torjunta. Uusi maantieteellisen tietojärjestelmän ja digitaalisten ortokuvien tekniikka parantaa huomattavasti tuen edellytysten valvontaa ja vähentää merkittävästi petosten mahdollisuutta.

9. Kustannustehokkuusanalyysi

9.1 Määrälliset erityistavoitteet ja kohderyhmä

Viljelylohkojen tunnistamisjärjestelmää ja hakemusten jättämistä koskevilla uusilla teknisillä yksityiskohtaisilla säännöillä mukautetaan yhdennetty hallinto- ja valvontajärjestelmä maatalouden uudistuksen vaatimuksiin ja parannetaan sitä. Samoin varmistetaan, että yhdennetyn hallinto- ja valvontajärjestelmän kattamien yhteisön tukijärjestelmien yhteydessä sovelletaan hallintoa ja seuraamuksia yhdenmukaisesti. Näin vältetään kilpailun ristiriidat ja vääristymät jäsenvaltioiden välillä.

Maantieteellinen tietojärjestelmä ja digitaaliset ortokuvat jouduttavat hallinnollista valvontaa, vähentävät lukuisia merkittäviä virheitä ja jopa poistavat ne kokonaan sekä pienentävät hallinnollisia kustannuksia.

9.2 Toimenpiteen perustelut

Muutokset ovat perusteltuja, koska yhdennettyä hallinto- ja valvontajärjestelmää on syytä mukauttaa YMP:n uudistusta koskeviin päätöksiin ja suojata yhteisön rahoituksellisia etuja maksettaessa tukea EMOTR:n tukiosastosta.

Nopea täytäntöönpano takaa yhteisön tuen tehokkuuden ja avoimuuden, vähentää hallintomenoja ja EMOTR:lle aiheutuvia riskejä. Soveltamalla valvontaa ja seuraamuksia yhdenmukaisesti vältetään kilpailun ristiriidat ja vääristymät jäsenvaltioiden välillä.

9.3 Toimenpiteen seuranta ja arviointi

Uusien välineiden täytäntöönpanoa jäsenvaltioissa seurataan ja arvioidaan EMOTR:n tilien tarkastamisen ja hyväksymisen yhteydessä.

10. Hallintomenot (yleisen talousarvion pääluokan III kohta a)

Komissiolle ei aiheudu ylimääräisiä hallintomenoja.